**Sag nr. 3, side 16**

**10 års fængsel for manddrab. Straffelovens § 82, nr. 5.**

**TfK2005.794/1**

**(Hovedresumé)**

T, der på gerningstidspunktet var 21 år, og som tidligere var straffet for vold, blev fundet skyldig i at have dræbt F, som han stak i brystet med en kniv, hvorved F kort tid efter døde som følge af en stiklæsion i hjertet. T var påvirket af alkohol og hash på gerningstidspunktet. Nævningerne svarede benægtende på et tillægsspørgsmål om straffrihed i medfør af straffelovens § 13, stk. 1 og stk. 2. Straffen blev fastsat som en fællesstraf, der indeholdt en reststraf på fængsel i 41 dage. Ved strafudmålingen tog landsretten i formildende retning hensyn til straffelovens § 82, nr. 5, idet T havde dræbt F i en oprørt sindsstemning, der var fremkaldt ved, at F få minutter tidligere i forbindelse med et håndgemæng havde tilføjet T flere knivstik.

**Ø.L.D. 22. september 2005 i sag 24. afd. N nr. S-1056-05**

(M. Lerche, Mikael Sjöberg, Lotte Wetterling (kst.) med nævninger).

*Anklagemyndigheden* mod *T (adv. Merethe Stagetorn, Kbh., besk.)*.

Under denne nævningesag har Statsadvokaten for Fyn m.v. ved anklageskrift af 1. april 2005 rejst tiltale mod T til straf

for manddrab efter straffelovens § 237 ved den 3. september 2004 ca. kl. 19.40 i opgangen Nørregade 28 i Nyborg at have stukket F i brystet med en kniv, hvorved F kort tid efter afgik ved døden som følge af forblødning fra en stiklæsion i hjertet.

T har nægtet sig skyldig i overtrædelse af straffelovens § 237. Derimod kan T erkende sig skyldig i overtrædelse af straffelovens § 246, jf. § 245, stk. 1, jf. § 247, stk. 1, ved på det anførte tidspunkt og sted at have stukket F med en kniv, således at F afgik ved døden. T har nedlagt påstand om, at hans handling er straffri, jf. straffelovens § 13, stk. 1, idet den er foretaget i nødværge, subsidiært at handlingen er straffri efter reglerne i § 13, stk. 2.

T er af betydning for nærværende sag senest straffet: *>> 65 >>*

Ved Nyborg Rets dom af 13. januar 2003, 30 dage betinget fængsel, for overtrædelse af straffelovens § 244.

Ved Nyborg Rets dom af 3. april 2003, fængsel i 4 måneder, for bl.a. overtrædelse af straffelovens § 245, stk. 1, jf. § 247. Løsladt den 28. maj 2003 med en prøvetid på 2 år indtil den 28. maj 2005 med en reststraf på 41 dage.

Ved Nyborg Rets dom af 18. februar 2004, fængsel i 6 måneder, for overtrædelse af straffelovens § 191, stk. 1, 1. pkt., § 191, stk. 2, jf. § 1, 1. pkt., og bekendtgørelse om euforiserende stoffer § 27, jf. § 2, våbenlovens § 10, stk. 4, jf. § 4, stk. 3, nr. 1, jf. våbenbekendtgørelsens § 43, stk. 4, jf. § 14, stk. 1, nr. 3. Det har sit forblivende med hensyn til reststraffen på 41 dage, jf. straffelovens § 40, stk. 1, jf. § 61, stk. 2, nr. 1. Det er oplyst, at dommen er uafsonet.

Der er vedrørende T foretaget personundersøgelse 27. oktober 2004 i medfør af retsplejelovens § 808.

T har været mentalundersøgt af overlæge - - -, Middelfart Sygehus, Retspsykiatrisk Afsnit, hvorfra der foreligger en erklæring af 11. februar 2005. Konklusionen lyder således:

»Observanden er nr. 2 af 2 helbrødre, født af samlevende forældre, hvor moderen er sygeplejerske og faderen murer. Forældrene bliver skilt, da observanden er 5 år gammel, men han har hele tiden haft god kontakt til faderen. Barndomshjemmet har angiveligt været upåfaldende.

Observanden har 10 års skolegang på forskellige skoler, og han har derefter nogle gange forsøgt sig på teknisk skole, men ellers levet af bistandshjælp og kortvarige arbejdsforhold.

Observanden udvikler i løbet af teenageårene et eskalerende forbrug af specielt hash, et forbrug der dog efter behandling fra marts til august 2004 nedsættes til at være et weekend forbrug.

Observanden er tidligere straffet for overtrædelse af straffelovens § 244 og § 245, dvs. vold, straffelovens § 291, hærværk samt overtrædelse af straffelovens § 191, handel med narkotika.

Observanden er nu sigtet efter straffelovens § 237, manddrab ved den 3. september 2004 kl. ca. 19.40 i opgangen Nørregade 28 i Nyborg, med knivstik at have dræbt F.

Observanden var påvirket af alkohol og hash på tidspunktet for det nu påsigtede, men der foreligger ikke tegn på patologisk rus.

Observanden er normalt begavet.

Observanden frembyder ikke ved observationen og har ikke tidligere frembudt sindssygelige symptomer, og han er således ikke omfattet af straffelovens § 16, stk. 1.

Observanden er ikke personlighedsmæssigt fundet afvigende, og han er således ikke omfattet af straffelovens § 69.

Såfremt observanden findes skyldig i det nu påsigtede, må man således med henblik på at undgå ny ligeartet kriminalitet, anbefale almindelig straf som forskyldt.«

Der har været stillet hovedspørgsmål i overensstemmelse med anklageskriftet og subsidiært hovedspørgsmål i overensstemmelse med T's erkendelse.

Nævningerne har svaret bekræftende på hovedspørgsmål 1 i overensstemmelse med anklageskriftet. Nævningerne har svaret nej på tillægsspørgsmål 1 og 2 om straffrihed på grund af nødværge efter straffelovens § 13, stk. 1, og § 13, stk. 2.

Retten har lagt nævningernes fældende erklæring til grund.

Herefter straffes T efter straffelovens § 237.

Der er afgivet 22 stemmer for at fastsætte straffen til fængsel i 10 år, 1 stemme for fængsel i 8 år og 1 stemme for fængsel i 11 år.

Der træffes afgørelse efter stemmeflertallet.

Straffen fastsættes som en fællesstraf, jf. straffelovens § 40, stk. 1, jf. § 61, stk. 2, indeholdende reststraffen på 41 dage ved prøveløsladelsen den 28. maj 2003.

Landsretten har ved strafudmålingen som en formildende omstændighed taget hensyn til bestemmelsen i straffelovens § 82, nr. 5, idet T har begået drabet i en oprørt sindstilstand, der var fremkaldt ved, at F få minutter tidligere i forbindelse med et håndgemæng havde tilføjet T flere knivstik, herunder et 3-4 cm dybt sår i venstre side af brystet. Landsretten har på den anden side taget hensyn til, at tiltalte tidligere er straffet, herunder straffet for vold.

T har været frihedsberøvet fra den 3. september 2004.

**Thi kendes for ret:**

*T straffes med fængsel i 10 år.*